Silvio Berlusconi

Silvio Berlusconi (Milano, 29 de cabudanni 1936 - Milano, 12 de làmpadas 2023) est istadu unu polìticu e imprendidore italianu.

In su 1975 at fundadu sa sotziedade finantziària Fininvest e in su 1993 sa sotziedade multimediale Mediaset. Fiat connotu puru comente Il Cavaliere ca l'ant dadu s'onorefitzèntzia de "Cavaliere del Lavoro" (Cavalieri de su tribàlliu).

In su 1994 at formadu su partidu polìticu de Forza Italia, chi at bìnchidu sas elessiones cuddu annu impare cun sa Lega Nord e su Movimentu Sotziale Italianu. Su partidu in 2008 est intradu a fàghere parte de su Popolo della libertà chi depiat èssere su partidu ùnicu de su tzentru-dereta italianu, ma s'est dissòlvidu in su 2013 pro torrare a fundare Forza Italia.

Berlusconi at tentu bator mandados de presidente de su Cossizu, su primu in sa XII legisladura (1994), duos consecutivos in sa XIV (2001-2005 e 2005-2006) e in sa XVI (2008-2011). Est su polìticu chi est abarradu in càrriga prus tempus e duos guvernos suos sunt istados sos prus longos in s'istòria de sa Repùblica Italiana.

In s'istòria sua de imprendidore e polìticu, at àpidu bantos e crìticas medas. Sos bantos abbaidaiant a sa carriera sua de imprendidore chi at fraigadu aziendas mannas e annoadoras e a su fatu chi apat frunidu un'alternativa polìtica a su guvernu de sos erederis de su Partidu Comunista Italianu a pustis chi s'istajone de Mani Pulite aiat sinnadu sa fine de sos partidos de su pustisgherra. Sas crìticas pertocaiant su cunflitu de interessu intre sas duas carrieras, cun s'acusa de s'èssere fatu lezes ad personam, su manizu de sas finàntzias de s'istadu italianu chi nd'ant pesadu su dèpidu pùblicu, sa vida privada irregulada chi nde podiant fàghere unu personazu fàtzile de ricatare e sos numerosos protzedimentos zudissiàrios. In su 2013 est istadu cundennadu a bator annos pro frode fiscale, abarrende a foras de su parlamentu pro sa prima borta in azumai binti annos.

Torradu candidàbile in su 2018, l'ant elizidu a su parlamentu europeu in su 2019 e a su senadu italianu in su 2022.

In s'abrile de su 2023 at annuntziadu de èssere malàidu de leutzemia e est istadu ricoveradu in ispidale prus bortas, finas a sa morte sua su 12 de làmpadas de su matessi annu.

 Riferimentos 

Berlusconi, Silvio
Berlusconi, Silvio
Berlusconi
BerlusconiBerlusconi